Document ID: 32008R1254

KOMISIJAS REGULA (EK) Nr. 1254/2008
(2008. gada 15. decembris),
ar kuru groza Regulu (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un Regulas (EEK) Nr. 2092/91 atcelšanu (1) un jo īpaši tās 20. panta 3. punktu, 21. panta 2. punktu, 22. panta 2. punktu un 38. panta a) punktu,
tā kā:
(1)
Regulā (EK) Nr. 834/2007 un jo īpaši tās 20. pantā paredzētas pamatprasības bioloģiskā rauga ražošanai. Regulā (EK) Nr. 889/2008 jānosaka sīki izstrādāti noteikumi šo prasību īstenošanai (2).
(2)
Tā kā ir jāievieš bioloģiskā rauga ražošanas noteikumi, Regulas (EK) Nr. 889/2008 darbības jomā tagad būtu jāiekļauj arī raugs, kuru izmanto pārtikā un barībā.
(3)
Lai palīdzētu bioloģiskajiem lauksaimniekiem nodrošināt dzīvnieku apgādi ar atbilstīgu barību un atvieglotu nebioloģiskās lauksaimnieciskās platības pāreju uz bioloģisko, lai apmierinātu patērētāju augošo pieprasījumu pēc bioloģiskajiem produktiem, ir ieteicams pieļaut līdz 100 % tādas pārejas barības izmantošanu, kas ražota paša lauksaimnieka saimniecībā un kas daudzuma ziņā atbilst bioloģiski audzētu dzīvnieku patērētās barības devai.
(4)
Saskaņā ar Padomes Regulas (EEK) Nr. 2092/91 VI pielikuma B) iedaļu (3) tikai tos fermentu preparātus, kurus parasti izmanto kā pārstrādes palīglīdzekļus, bija atļauts izmantot bioloģiskajā pārstrādē, bet fermentu preparāti, kurus izmanto kā pārtikas piedevu, būtu jāiekļauj minētās regulas VI pielikuma A sadaļas A.1. punktā atļauto pārtikas piedevu sarakstā. Šis noteikums atkal jāiekļauj jaunajos īstenošanas noteikumos.
(5)
Tā kā raugu neuzskata par lauksaimniecības produktu līguma 32. panta 3. punkta nozīmē, tad lai atļautu bioloģiskā rauga marķēšanu kā “bioloģisku”, ir jāgroza noteikumi par sastāvdaļu procentu aprēķināšanu. Tomēr rauga un rauga produktu uzskatīšana par lauksaimnieciskas izcelsmes sastāvdaļām būs obligāta no 2013. gada 31. decembra. Šāds laika periods ir nepieciešams, lai nozare varētu pielāgoties šiem noteikumiem.
(6)
Noteiktos Eiropas Savienības reģionos attiecīgā laika periodā tiek veikta vārītu olu tradicionālā dekoratīvā krāsošana, un tā kā arī bioloģiski ražotās olas var nokrāsot un laist apgrozībā, dažas dalībvalstis iesniegušas prasību pieļaut olu krāsošanu šajā nolūkā. Neatkarīgo ekspertu grupa veica noteiktu krāsvielu un citu vielu, kas paredzētas olu dezinficēšanai un vārītu olu saglabāšanai, pārbaudi (4) un secināja, ka varētu atļaut vairāku dabisko krāsvielu izmantošanu, kā arī īslaicīgi varētu atļaut arī sintētisko dzelzs oksīdu un hidroksīdu izmantošanu. Ņemot vērā ražošanas vietējo un sezonas raksturu, tomēr ir lietderīgi piešķirt tiesības kompetentajām iestādēm sniegt attiecīgas atļaujas.
(7)
Atbilstīgi bioloģiskā rauga komitejas atzinumam (5) un saskaņā ar Regulas (EK) Nr. 834/2007 21. pantu jāpiešķir atļauja izmantot dažus produktus un vielas, kas nepieciešamas bioloģiskā rauga, tā izstrādājumu un preparātu ražošanā. Minētās Regulas 20. pantā noteikts, ka bioloģiskā rauga ražošanai izmanto vienīgi bioloģiski ražotus substrātus, un bioloģiskās pārtikas vai barības sastāvā vienlaikus neizmanto bioloģisko raugu un nebioloģisko raugu. Tomēr saskaņā ar ekspertu grupas 2008. gada 10. jūlija secinājumiem ir ieteikts īslaicīgi atļaut 5 % nebioloģiskā rauga ekstrakta izmantošanu, līdz būs pieejams bioloģiskā rauga ekstrakts kā papildu substrāts bioloģiskā rauga ražošanai, kas ir slāpekļa fosfora, vitamīnu un minerālvielu avots. Saskaņā ar minētās regulas 22. panta 2. punkta e) apakšpunktā iekļautajiem noteikumiem par elastīgumu jāatļauj 5 % nebioloģiskā rauga ekstrakta izmantošana bioloģiskā rauga ražošanā.
(8)
Tādēļ attiecīgi jāgroza Regula (EK) Nr. 889/2008.
(9)
Šie grozījumi jāpiemēro no Regulas (EK) Nr. 889/2008 piemērošanas dienas.
(10)
Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 889/2008 groza šādi.
1)
Svītro regulas 1. panta 2. punkta d) apakšpunktu.
2)
Direktīvas 21. panta 1. punktu aizstāj ar šādu:
“1. Barības devas formulā drīkst iekļaut vidēji līdz 30 % barības, kas iegūta pārejas periodā. Ja šī pārejas periodā iegūtā barība ir audzēta tajā pašā saimniecībā, tad šo procentuālo daudzumu drīkst palielināt līdz 100 %.”
3)
Regulas 27. pantu groza šādi:
a)
panta 1. punkta b) apakšpunktam pievieno šādu teikumu:
“tomēr fermentu preparāti, kuri tiks izmantoti kā pārtikas piedevas, jāiekļauj VIII pielikuma A iedaļas sarakstā.”;
b)
panta 2. punktam pievieno šādu c) apakšpunktu:
“c)
raugs un rauga produkti tiks uzskatīti par lauksaimnieciskas izcelsmes sastāvdaļām no 2013. gada 31. decembra.”;
c)
pievieno šādu 4. punktu:
“4. Saistībā ar tradicionālo vārītu olu čaumalu dekoratīvo krāsošanu nolūkā laist šīs olas apgrozībā attiecīgajā laika periodā kompetentā iestāde drīkst atļaut izmantot dabiskās krāsvielas un dabiskos pārklājuma materiālus iepriekš minētajā laika periodā. Drīkst atļaut arī dzelzs oksīdu sintētisko formu un dzelzs hidroksīdu izmantošanu līdz 2013. gada 31. decembrim. Informācija par atļaujām tiek sniegta Komisijai un dalībvalstīm.”
4)
Iekļauj šādu 27.a pantu.
“27.a pants
Lai piemērotu Regulas (EK) Nr. 834/2007 20. panta 1. punktu, rauga, tā izstrādājumu un preparātu ražošanā var izmantot šādas vielas:
a)
vielas, kuras uzskaitītas šīs regulas VIII pielikuma C iedaļā;
b)
produktus un vielas, kas minētas šīs regulas 27. panta 1) punkta b) un e) apakšpunktā.”
5)
Regulas II sadaļas 6. nodaļā pievieno šādu 3.a iedaļu:
“3.a iedaļa
Ražošanas noteikumu izņēmumi attiecībā uz īpašiem produktiem un vielām, ko izmanto pārstrādē, saskaņā ar Regulas (EK) Nr. 834/2007 22. panta 2. punkta e) apakšpunktu
46.a pants
Nebioloģiskā rauga ekstrakta pievienošana
Ja ir piemērojami īpaši nosacījumi, kas minēti Regulas 834/2007 22. panta 2) punkta e) apakšpunktā, bioloģiskā rauga ražošanā atļauj līdz 5 % nebioloģiskā rauga ekstrakta vai autolizāta pievienošanu substrātam (kas aprēķināts kā sausna) gadījumā, ja operatori nespēj iegūt rauga ekstraktu vai autolizātu bioloģiskās ražošanas ceļā.
Bioloģiskā rauga vai autolizāta pieejamība jāpārbauda atkārtoti līdz 2013. gada 31. decembrim, lai atceltu šo noteikumu.”
6)
Regulas VIII pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 15. decembrī

Labels: 3
17
16
6